Zuma veroordeel vandalisme by universiteitePresident Jacob Zuma reageer op 18 Februarie 2016 op die debat ná sy staatsrede Foto: @PresidencyZA, Twitter President Jacob Zuma het Donderdag gewelddadige betogings en die verwoesting by universiteite veroordeel en doen ŉ beroep op veiligheidsagentskappe om “onverpoosd te werk” om die skuldiges vas te trek. Zuma het die onlangse voorvalle van geweld en opsetlike verwoesting van eiendom op verskeie kampusse van die Noordwes-Universiteit, Universiteit van die Vrystaat, Universiteit van Pretoria, Universiteit van Kaapstad en die brandstigting van ŉ Metrorail-trein “ten sterkste veroordeel”. “Die president versoek die betogers om met selfbeheersing op te tree en hul griewe binne die riglyne van die wet uit te druk,” lui die verklaring wat deur die presidensie uitgereik is. “Om universiteitsgeboue af te brand in ŉ tyd wanneer ons die opvoeding van ons jeug prioritiseer is onverklaarbaar en kan nooit goedgekeur word nie. Studente kan nooit só kwaad word as om hul eie universiteit af te brand en hulself en ander van opvoeding te ontneem nie. Griewe moet op ŉ vreedsame manier hanteer word.” Zuma het daarop gewys dat die Grondwet bepaal dat enigiemand die reg het om vreedsaam en ongewapen bymekaar te kom en te betoog. “Betogers moet aan die grondwet voldoen,” het hy gesê. Zuma het ook die aanvalle op treinbestuurders veroordeel wat deur Metrorail aangemeld is. “Die bestuurders moet uitgelos word sodat hulle hul werk ongehinderd kan doen. Indien treine laat is, moet die saak deur die korrekte kanale aangemeld word. Dit is heeltemal onaanvaarbaar dat treine aan die brand gesteek word en fasiliteite vernietig word. Dit is ŉ ernstige kriminele oortreding,” het hy bygevoeg. Die president het die universiteitsowerhede opdrag gegee om die griewe van studente aan te hoor en die regering sal ook sy deel bring. Hy het wetstoepassers aangesê om nie te rus voor die skuldiges aangekeer is nie. Lees alle vorige berigte oor studentebetogings op Maroela Media.